Document ID: 32012D0492

ROZHODNUTIE KOMISIE
z 3. septembra 2012,
ktorým sa mení a dopĺňa rozhodnutie 2000/96/ES, pokiaľ ide o kliešťovú encefalitídu a kategóriu vektormi prenášaných prenosných chorôb
[oznámené pod číslom C(2012) 3241]
(Text s významom pre EHP)
(2012/492/EÚ)
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na rozhodnutie Európskeho parlamentu a Rady č. 2119/98/ES z 24. septembra 1998, ktorým sa v Spoločenstve zriaďuje sieť na epidemiologický dohľad a kontrolu prenosných ochorení (1), a najmä na jeho článok 3 písm. a),
keďže:
(1)
V rozhodnutí Komisie č. 2000/96/ES z 22. decembra 1999 o prenosných chorobách, ktoré majú byť postupne zahrnuté do siete Spoločenstva na základe rozhodnutia č. 2119/98/ES Európskeho parlamentu a Rady (2), sa uvádza zoznam určitých prenosných chorôb, na ktoré sa má vzťahovať epidemiologický dohľad v sieti Spoločenstva zriadenej rozhodnutím č. 2119/98/ES.
(2)
V prílohe k rozhodnutiu č. 2119/98/ES sa konkrétne uvádzajú „vektorom prenášané nákazy“ ako kategória prenosných chorôb, ktoré sa musia vybrať s cieľom dosiahnuť jednotné informácie na účely podávania správ.
(3)
Kliešťová encefalitída (TBE - tick-borne enecephalitis) je kliešťami prenášané ochorenie ľudí zapríčiňujúce dlhodobé neurologické postihnutie a až v 1,4 % prípadov smrť. Ochoreniu možno predchádzať prostredníctvom očkovania. V posledných rokoch sa toto ochorenie vyskytuje čoraz častejšie a šíri do nových zemepisných oblastí v Európe. Tento vývoj je pravdepodobne dôsledkom viacerých činiteľov vrátane klimatických zmien a zmeny prirodzeného prostredia kliešťov.
(4)
TBE spĺňa teda kritériá stanovené v prílohe II k rozhodnutiu 2000/96/ES týkajúce sa výberu prenosných chorôb, na ktoré sa má vzťahovať epidemiologický dohľad v rámci siete Spoločenstva zriadenej rozhodnutím č. 2119/98/ES, a je vhodné zahrnúť ju do zoznamu prenosných chorôb, na ktoré sa má vzťahovať epidemiologický dohľad, stanoveného v prílohe I k rozhodnutiu 2000/96/ES.
(5)
Opatrenia stanovené v tomto rozhodnutí sú v súlade so stanoviskom výboru zriadeného rozhodnutím č. 2119/98/ES,
PRIJALA TOTO ROZHODNUTIE:
Článok 1
Príloha I k rozhodnutiu 2000/96/ES sa mení a dopĺňa v súlade s prílohou k tomuto rozhodnutiu.
Článok 2
Toto rozhodnutie je adresované členským štátom.
V Bruseli 3. septembra 2012

Labels: 0
16